Diari Oficial de la Generalitat Valenciana


Sumari del DOGV 5389, del 16-11-2006 (2006/13521)

RESOLUCIÓ de 8 de novembre de 2006, de l'Agència Valenciana de Salut, sobre la facturació de receptes provinents d'altres comunitats autònomes.
-----------------------------------------------------------------------------------------------------------------------------------------------

### Dades del document

Número de DOGV
:   5389

Data del DOGV
:   16-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13460


Data del document
:   08-11-2006

Organisme emissor
:   Agència Valenciana de Salut

Tipus de document
:   Resolució

Descriptors 

:   * finançament públic
    * despeses farmacèutiques
    * comunitat autònoma

RESOLUCIÓ de 8 de novembre de 2006, de l'Agència Valenciana de Salut, sobre la facturació de receptes provinents d'altres comunitats autònomes. [2006/F13333]  
L'Agència Valenciana de Salut ha detectat en el procés de facturació farmacèutica que en diverses oficines de farmàcia de la Comunitat Valenciana es factura un elevat nombre de receptes provinents d'altres comunitats autònomes.   
La Llei 21/2001, de 27 de desembre, que regula les mesures fiscals i administratives del nou sistema de finançament de les comunitats autònomes de règim comú i ciutats amb estatut d'autonomia, en l'article 4.B.c), disposa que el Ministeri de Sanitat i Consum establirà el procediment per a compensar, a càrrec del Fons de Cohesió Sanitària, les comunitats autònomes pel saldo net de l'assistència sanitària prestada a desplaçats.  
L'article 3 del Reial Decret 1.247/2002, de 3 de desembre, pel qual es regula la gestió del Fons de Cohesió Sanitària, sobre distribució de la compensació del Fons de Cohesió Sanitària a les comunitats autònomes per l'assistència sanitària prestada a desplaçats residents a Espanya, establix que l'assignació de cada comunitat autònoma serà únicament en cas d'assistència sanitària prestada als pacients residents a Espanya, amb dret a l'assistència sanitària de la Seguretat Social, que es desplacen a una altra comunitat autònoma, diferent d'aquella en què tenen la residència habitual, amb autorització expressa de la comunitat autònoma d'origen i en coordinació amb la comunitat autònoma de recepció, quan en la comunitat autònoma de residència no es dispose dels servicis hospitalaris que es requerixen, o estos siguen manifestament insuficients per a atendre la població, dins de l'àmbit territorial de la dita comunitat;   
L'article 4.c) de la Llei 16/2003, de 28 de maig, de Cohesió i Qualitat del Sistema Nacional de Salut, establix que els ciutadans tindran dret a rebre, per part del servici de salut de la comunitat autònoma en què es troben desplaçats, l'assistència del catàleg de prestacions del Sistema Nacional de Salut que poguera requerir, en les mateixes condicions i idèntiques garanties que els ciutadans residents en eixa comunitat autònoma.   
Atés que la pràctica duta a terme en algunes d'estes oficines de farmàcia pot ser irregular o fraudulenta ja que no es tracta de pacients que es troben desplaçats en esta comunitat autònoma, sinó residents en geriàtrics d'altres comunitats autònomes, i que amb això generen una desviació de fons d'una comunitat a una altra; resolc que, en aplicació de la normativa anteriorment mencionada, no es finançaran i per tant no s'abonaran receptes de medicaments i productes sanitaris dispensats/subministrats a pacients que no siguen residents o desplaçats en esta comunitat autònoma.   
València, 8 de novembre de 2006.. El director gerent de l'Agència Valenciana de Salut: Manuel Cervera Taulet.